หุ้นโรงแรมเสี่ยงสูงเอราวัณจ่อขาดทุน
ตลาดหุ้นเลื่อนโรดโชว์ต่างประเทศ เอเซีย พลัส แนะเลี่ยงหุ้นโรงแรม ERAWAN กระอักสุดปีนี้ถึงกับขาดทุน BEC เผยรายได้สูญ 120 ล้านบาท ยันทั้งปียังโตสองหลัก
25 พ.ค. 2553

ตลาดหุ้นเลื่อนโรดโชว์ต่างประเทศ เอเซีย พลัส แนะเลี่ยงหุ้นโรงแรม ERAWAN กระอักสุดปีนี้ถึงกับขาดทุน BEC เผยรายได้สูญ 120 ล้านบาท ยันทั้งปียังโตสองหลัก
นางภัทรียา เบญจพลชัย กรรมการและผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์ต้องเลื่อนการนำเสนอข้อมูล (โรดโชว์) ไปต่างประเทศที่ยุโรป สหรัฐ และแถบเอเชีย เช่น สิงคโปร์ ออกไปอย่างไม่มีกำหนด จากที่กำหนดไว้เดือน มิ.ย.ที่จะถึงนี้
“ตลาดยังคงเดินหน้าโรดโชว์ในต่างประเทศตามแผนต่อไป เพียงแต่ต้องเลือกบริษัทที่จะร่วมเดินทางด้วย และรอความพร้อมจากข้อมูลของรัฐบาลก่อนว่า จะมีวิธีการชัดเจนในการแก้ไขความขัดแย้งอย่างไร รวมถึงผลประกอบการของบจ.ควบคู่กันไปด้วย” นางภัทรียา กล่าว
ทั้งนี้ ตลาดหลักทรัพย์ได้สอบถามไปยังบริษัทที่ได้รับผลกระทบจากเหตุจลาจล เช่น กลุ่มท่องเที่ยว โรงแรม และค้าปลีก ทั้งความเสียหายที่เกิดขึ้น และการทำประกันภัย ซึ่งคาดว่าผลกระทบจะเห็นชัดเจนในไตรมาส 2 ปีนี้ 
นายฉัตรชัย เทียมทอง ผู้อำนวยการฝ่ายการเงิน บริษัท บีอีซี เวิลด์ (BEC) กล่าวว่า บริษัทยังคงเป้าหมายรายได้ในปี 2553 เติบโตเป็นตัวเลข 2 หลักจากปีก่อน แม้ว่าจะได้รับผลกระทบจากการที่สถานีโทรทัศน์ช่อง 3 หยุดออกอากาศเป็นเวลารวมประมาณ 95 ชั่วโมง ทำให้ขาดรายได้ประมาณ 120 ล้านบาท ก็ตาม 
นายรณชิต มหัทธนะพฤทธิ์ รองประธานอาวุโสฝ่ายการเงินและบริหาร บริษัท โรงแรมเซ็นทรัลพลาซา (CENTEL) กล่าวว่า โรงแรมเซ็นทาราแกรนด์ และบางกอกคอนเวนชันเซ็นเตอร์ เซ็นทรัลเวิลด์ ไม่ได้รับความเสียหาย และคาดว่าจะเปิดให้บริการวันที่ 1 มิ.ย.นี้
น.ส.กมลวรรณ วิปุลากร รองกรรมการผู้จัดการ บริษัท ดิ เอราวัณ กรุ๊ป (ERAWAN) กล่าวว่า บริษัทได้ปรับลดประมาณการรายได้รวมของทั้งกลุ่มลงประมาณ 20% แต่ยังสูงกว่ารายได้รวมของปี 2552 ที่ผ่านมาประมาณ 5% 
ด้านการปิดให้บริการโรงแรมแกรนด์ ไฮแอท เอราวัณ และโรงแรมคอร์ทยาร์ดโดยแมริออท กรุงเทพฯ ซึ่งอยู่ย่านราชประสงค์ คาดรายได้ลดจากช่วงเวลาเดียวกันของปีที่ก่อนประมาณ 150 ล้านบาท 
บล.พัฒนสิน คาดว่า บริษัท เซ็นทรัลพัฒนา (CPN) กรณีศูนย์การค้าเซนถูกเผาทั้งหมด ความเสียหายเบื้องต้นประมาณ 7,800 ล้านบาท หรือ 30% ของมูลค่าโครงการทั้งหมด 2.6 หมื่นล้านบาท 
สำหรับบริษัท การบินไทย (THAI) อัตราบรรทุกปัจจุบันลดลงเหลือ 56-62% จาก 65% ในเดือน เม.ย. และผู้โดยสารที่เข้าประเทศลดลงเหลือไม่เกินครึ่งหนึ่งของความจุทั้งหมด จึงต้องพิจารณาลดเที่ยวบิน หรือยกเลิกบางเส้นทางชั่วคราว
นายเทิดศักดิ์ ทวีธีระธรรม ผู้อำนวยการฝ่ายวิจัย บล.เอเซีย พลัส กล่าวว่า บริษัทกำลังปรับลดประมาณการของธุรกิจโรงแรมลง คาด ERAWAN จะได้รับผลกระทบมากสุด และปีนี้จะมีผลขาดทุนสุทธิ ส่วนบริษัท ไมเนอร์ อินเตอร์เนชั่นแนล (MINT) กระทบน้อยสุด 
บล.เอเซีย พลัส แนะนำชะลอการลงทุนใน CPN หลังปรับลดประมาณการลงราว 23% ในปีนี้ และอีก 17% ในปี 2554 ส่วนกลุ่มบันเทิงน้ำหนักเท่ากับตลาด คาดบริษัท เมเจอร์ ซีนีเพล็กซ์ กรุ้ป (MAJOR) และ BEC น่าจะกลับมาดำเนินงานปกติในเร็วๆ นี้